b'\n_START_ARTICLE_\nPienpuhdistamo\n_START_PARAGRAPH_\nLaite- eli pienpuhdistamot (engl. package plant) ovat tehdasvalmisteisia j\xc3\xa4teveden k\xc3\xa4sittelylaitteita, joista k\xc3\xa4sitelty j\xc3\xa4tevesi johdetaan purkupaikkana toimivaan pintaveteen. Useimmiten purku tapahtuu maaper\xc3\xa4\xc3\xa4n imeytt\xc3\xa4m\xc3\xa4ll\xc3\xa4, ja suoraa johtamista vesist\xc3\xb6ihin v\xc3\xa4ltet\xc3\xa4\xc3\xa4n. Tavallisimmat pienpuhdistamotyypit ovat aktiivilietepuhdistamo ja biologinen suodatin. Aktiiviliete on yleisesti k\xc3\xa4yt\xc3\xb6ss\xc3\xa4 my\xc3\xb6s kunnallisessa j\xc3\xa4tevedenpuhdistuksessa._NEWLINE_Pienpuhdistamo soveltuu erityisesti haja-asutusalueen j\xc3\xa4tevesien k\xc3\xa4sittelyyn, mik\xc3\xa4li kunnalliseen viem\xc3\xa4riverkostoon ei ole mahdollista liitty\xc3\xa4.\n_START_SECTION_\nToimintaperiaate\n_START_PARAGRAPH_\nJ\xc3\xa4tevett\xc3\xa4 johdetaan puhdistamoon joko jatkuvatoimisesti tai panosperiaatteella. Jatkuvatoimisessa puhdistamossa j\xc3\xa4tevett\xc3\xa4 johdetaan j\xc3\xa4rjestelm\xc3\xa4\xc3\xa4n tasaisena virtana. Panospuhdistamossa j\xc3\xa4tevesi k\xc3\xa4sitell\xc3\xa4\xc3\xa4n er\xc3\xa4 kerrallaan; Biologisessa yksik\xc3\xb6ss\xc3\xa4 j\xc3\xa4tevesiannosta ilmastetaan, jolloin se reagoi s\xc3\xa4ili\xc3\xb6\xc3\xb6n kertyneen aktiivilietteen kanssa. Sen j\xc3\xa4lkeen j\xc3\xa4teveden annetaan selkeyty\xc3\xa4 ja selkeytynyt osa pumpataan joko seuraavaan puhdistusvaiheeseen tai purkuputkeen. J\xc3\xa4ljelle j\xc3\xa4\xc3\xa4v\xc3\xa4st\xc3\xa4 aineesta tulee uutta aktiivilietett\xc3\xa4, joka taas ottaa vastaan seuraavan j\xc3\xa4tevesiannoksen. Panospuhdistamo mahdollistaa vaihtelevien vesim\xc3\xa4\xc3\xa4rien k\xc3\xa4sittelyn, kun taas jatkuvatoiminen prosessi soveltuu paremmin tasaisesti syntyvien j\xc3\xa4tevesien puhdistamiseen.\n_START_SECTION_\nRakenne\n_START_PARAGRAPH_\nPienpuhdistamot sis\xc3\xa4lt\xc3\xa4v\xc3\xa4t j\xc3\xa4teveden esik\xc3\xa4sittelyosan (usein saostuss\xc3\xa4ili\xc3\xb6), varsinaisen puhdistusprosessiosan sek\xc3\xa4 mahdollisen erillisen fosforinpoistoj\xc3\xa4rjestelm\xc3\xa4n._NEWLINE_Usein pienpuhdistamossa hy\xc3\xb6dynnet\xc3\xa4\xc3\xa4n fysikaalisia, biologisia ja kemiallisia prosesseja. Esik\xc3\xa4sittelyosassa kiintoaines laskeutuu saostuss\xc3\xa4ili\xc3\xb6n pohjalle, mik\xc3\xa4 v\xc3\xa4hent\xc3\xa4\xc3\xa4 huomattavasti biologiseen prosessiin tulevaa kuormitusta. Useat pienpuhdistamot hy\xc3\xb6dynt\xc3\xa4v\xc3\xa4t biologista hajotusprosessia, jossa mikrobit hajottavat hapellisissa olosuhteissa j\xc3\xa4teveden orgaanista ainesta. Jotta puhdistus olisi mahdollisimman tehokasta, j\xc3\xa4tevett\xc3\xa4 t\xc3\xa4ytyy biologisessa osassa ilmastaa. Typen poistaminen saattaa onnistua oikein suunnitellussa biologisessa prosessissa, mutta tarvittaessa j\xc3\xa4rjestelm\xc3\xa4\xc3\xa4n voidaan lis\xc3\xa4t\xc3\xa4 typpe\xc3\xa4 poistava prosessi._NEWLINE_Pienpuhdistamoissa fosforinpoisto pit\xc3\xa4\xc3\xa4 useimmiten tehd\xc3\xa4 kemiallisesti saostamalla, sill\xc3\xa4 fosforin biologinen poistaminen vaatii, ett\xc3\xa4 mikrobeilla on vuorottain hapelliset ja hapettomat olosuhteet. T\xc3\xa4m\xc3\xa4 voi olla vaativaa toteuttaa pienpuhdistamon mittakaavassa . Kemiallisesti fosfori voidaan saostaa esimerkiksi tietyill\xc3\xa4 rauta- ja alumiinisuoloilla.\n_START_SECTION_\nToimivuus\n_START_PARAGRAPH_\nPienpuhdistamot t\xc3\xa4ytyy mitoittaa tarkasti, sill\xc3\xa4 biologisen prosessin teho huononee, jos kuormitusta on liikaa. T\xc3\xa4llainen tilanne voi tulla vastaan esimerkiksi silloin, jos talon edellinen asukas on mitoittanut puhdistusj\xc3\xa4rjestelm\xc3\xa4n pienemm\xc3\xa4lle asukasm\xc3\xa4\xc3\xa4r\xc3\xa4lle. J\xc3\xa4rjestelm\xc3\xa4n puhdistusteho voi heikenty\xc3\xa4 my\xc3\xb6s, mik\xc3\xa4li j\xc3\xa4tevesien m\xc3\xa4\xc3\xa4r\xc3\xa4 vaihtelee paljon tai jos viem\xc3\xa4riin lasketaan biologista prosessia heikent\xc3\xa4vi\xc3\xa4 kemikaaleja._NEWLINE_Puhdistamon liikkuminen esimerkiksi roudan seurauksena voi aiheuttaa sen, ett\xc3\xa4 puhdistamo kuormittuu ep\xc3\xa4tasaisesti. Mik\xc3\xa4li sakokaivot t\xc3\xa4yttyv\xc3\xa4t, voi lietett\xc3\xa4 p\xc3\xa4\xc3\xa4st\xc3\xa4 suoraan puhdistamoon ja puhdistusteho k\xc3\xa4rsii._NEWLINE_Aktiivilieteprosessiin perustuvat pienpuhdistamot soveltuvat huonosti satunnaiseen k\xc3\xa4ytt\xc3\xb6\xc3\xb6n, sill\xc3\xa4 mikrobisto kuolee kuormituksen loppuessa, ja hajotusprosessin uudelleen k\xc3\xa4ynnist\xc3\xa4minen voi vied\xc3\xa4 jonkin aikaa. Kantoainetekniikkaa k\xc3\xa4ytt\xc3\xa4m\xc3\xa4ll\xc3\xa4 prosessin k\xc3\xa4ynnistymist\xc3\xa4 voidaan nopeuttaa. Puhdistamo vaatii my\xc3\xb6s aktiivista huoltoa, kuten kemikaalis\xc3\xa4ili\xc3\xb6n t\xc3\xa4ytt\xc3\xa4mist\xc3\xa4.'